SKRIFTLIG FORESPØRGSEL E-3567/00

af Konstantinos Hatzidakis (PPE-DE) til Kommissionen

(17. november 2000)

Om: Den nuværende bilbeskatningsordning og dens manglende overensstemmelse med det indre marked og den frie handel

I en række medlemsstater håndhæves en unfair beskatningsordning for import af biler, navnlig når importøren er en privat borger. Denne skat, der pålignes importerede biler, er ofte ikke baseret på bilens reelle værdi, navnlig i tilfælde, hvor der er tale om brugte biler. De overordentlig høje skatter udgør en hindring for den indre EU-handel og forhindrer skabelsen af konkurrencedygtige markeder i Den Europæiske Union. Artikel 25 i traktaten om oprettelse af Det Europæiske Fællesskab forbyder toldafgifter på import og eksport mellem medlemsstater samt afgifter af lignende virkning.

Hvad agter Kommissionen at gøre for at afhjælpe de konkurrencefordrejninger, som forårsages af vilkårlige importbestemmelser for biler i medlemsstaterne? Hvad agter Kommissionen at gøre for at opnå gennemskuelige bilimporter, der er i overensstemmelse med fællesskabslovgivningen?

Svar afgivet på Kommissionens vegne af Frederik Bolkestein

(18. december 2000)

Kommissionen henviser til det svar, den har givet på Ari Vatanens skriftlige forespørgsel P-3479/00(1) af lignende art, hvori den meddeler det ærede medlem, at den er klar over problemet og gør en indsats for at sikre, at fællesskabsretten på området anvendes fuldt ud.

For så vidt angår spørgsmålet om beregning af den afgiftspligtige værdi med henblik på den særlige beskatning af motorkøretøjer, har Kommissionen allerede indledt overtrædelsesprocedurer over for flere medlemsstater, der ikke fuldt ud overholder det i Domstolens retspraksis fastlagte princip, i henhold til hvilket det er køretøjets reelle værdi, der skal beskattes. Andre igangværende overtrædelsesprocedurer vedrører afgiftsfritagelse for midlertidig anvendelse af køretøjer i en anden medlemsstat end den, hvor de er blevet indregistreret, samt den afgiftsfritagelse, der er knyttet til indførsel af køretøjer med oprindelse i en anden medlemsstat i anledning af flytning (Rådets direktiv 83/182/EØF af 28. marts 1983 om afgiftsfritagelse inden for Fællesskabet ved midlertidig indførsel af visse transportmidler(2) og Rådets direktiv 83/183/EØF af 28. marts 1983 om afgiftsfritagelse ved privatpersoners endelige indførsel af personlige ejendele fra en medlemsstat). Disse procedurer kan føre til, at sagerne indbringes for Domstolen i henhold til bestemmelserne i EF-traktatens artikel 226 (tidl. artikel 169).

Med hensyn til EF-traktatens artikel 25 (tidl. artikel 12), der forbyder told og andre afgifter med tilsvarende virkning ved ind- og udførsel mellem medlemsstaterne, kan Kommissionen oplyse det ærede medlem om, at dens indsats på det fiskale område er baseret på forbuddet mod forskelsbehandling (EF-traktatens artikel 90 (tidl. artikel 95)) og ikke på EF-traktatens artikel 25.

Ud over den indsats Kommissionen gør for at kontrollere, at fællesskabsretten overholdes, har den i februar 1998 forelagt Rådet et forslag til ændring af direktiverne 83/182/EØF og 83/183/EØF i en retning, der svarer bedre til det indre markeds behov. Rådet har endnu ikke vedtaget forslaget. Endelig er Kommissionen i færd med at udarbejde en samlet meddelelse på området for beskatning af motorkøretøjer.

Kommissionen skønner, at denne indsats vil resultere i en betragtelig forbedring af de europæiske borgeres situation på området.

(1) EFT C 163 E af 6.6.2001, s. 133.

(2) EFT L 105 af 23.4.1983.